Neuvoston 13 päivänä lokakuuta 1998 vahvistama YHTEINEN KANTA (EY) N:o 64/98 neuvoston asetuksen (EY) N:o . . ./98 antamiseksi rahoitus- ja teknisestä yhteistyöstä miehitettyjen alueiden kanssa annetun asetuksen (EY) N:o 1734/94 muuttamisesta (98/C 388/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 w artiklan,

ottaa huomioon komission ehdotuksen (1),

noudattaa perustamissopimuksen 189 c artiklassa määrättyä menettelyä (2),

sekä katsoo, että

rahoitus- ja teknisestä yhteistyöstä miehitettyjen alueiden kanssa 11 päivänä heinäkuuta 1994 annetussa neuvoston asetuksessa (EY) N:o 1734/94 (3) vahvistetaan yksityiskohtaiset järjestelyt ja säännöt Länsirannan ja Gazan alueen palestiinalaisväestöä koskevan yhteisön avustusohjelman hallinnointia varten,

kyseisen asetuksen mukaisesti yhteisö tekee rahoitus- ja teknistä yhteistyötä Länsirannan ja Gazan alueen kanssa viisivuotisen ohjelman mukaisesti; tämän ohjelman voimassaolo päättyy vuoden 1998 lopussa,

rauhanprosessissa vallitseva umpikuja on pahin kriisi sen jälkeen, kun Lähi-idän rauhanprosessi alkoi vuonna 1991; kansainvälisellä taloudellisella avulla on kuitenkin onnistuttu pitämään rauhanprosessi vireillä ja tukemaan palestiinalaishallintoa,

tavoitteena on estää Palestiinan talouden heikkeneminen rajoittamalla mahdollisimman vähiin ja poistamalla rajojen sulkemisen ja muiden kehityksen esteiden vaikutuksia sekä edistämällä palestiinalaishallinnon moitteetonta hoitoa ja talouden tasapainoa sekä vahvistaa palestiinalaishallintoa lujittamalla sen toimielimiä ja laitoksia,

lopullinen tavoite on kestävän taloudellisen ja sosiaalisen kehityksen aikaansaaminen sekä demokratian, ihmisoikeuksien ja kansalaisyhteiskunnan kehittämisen edistäminen,

nykytilanteen vuoksi yhteisön olisi jatkettava avustusponnistelujaan; tätä varten olisi aloitettava viisivuotinen avustusohjelma (1999-2003), ja asetus (EY) N:o 1734/94 olisi muutettava vastaavasti; neuvoston olisi tarkasteltava tätä asetusta kahden vuoden kuluessa ja viimeistään 31 päivänä joulukuuta 2000, jotta viimeaikaisin kehitys voitaisiin ottaa huomioon ja jotta asetus voitaisiin saattaa vastaamaan rahoituksellisista ja teknisistä toimenpiteistä (MEDA) taloudellisen ja yhteiskunnallisen rakenneuudistuksen tukemiseksi Euro-Välimeri-yhteistyökumppanuuden puitteissa 23 päivänä heinäkuuta 1996 annettua tarkistettua neuvoston asetusta (EY) N:o 1488/96 (4),

käsite "miehitetyt alueet" olisi koko asetuksessa (EY) N:o 1734/94 korvattava käsitteellä "Länsiranta ja Gazan alue",

asetuksen (EY) N:o 1734/94 4 artiklassa säädetään, että kaikki hankkeiden ja toimenpiteiden rahoituspäätökset tehdään mainitun asetuksen 5 artiklassa säädettyä menettelyä noudattaen; nopean ja joustavan toiminnan mahdollistamiseksi ja tarkoituksenmukaisuuden lisäämiseksi ainoastaan 2 000 000 ecua suuremmat rahoituspäätökset, jotka eivät koske Euroopan investointipankin myöntämien lainojen korkotukia, olisi tehtävä kyseistä menettelyä noudattaen, ja

yhteisön takuun myöntämisestä Euroopan investointipankille yhteisön ulkopuolisiin hankkeisiin myönnetyistä lainoista aiheutuvien tappioiden varalta (Keski- ja Itä-Euroopan maat, Välimeren maat, Latinalaisen Amerikan ja Aasian maat sekä Etelä-Afrikka) 14 päivänä huhtikuuta 1997 tehty neuvoston päätös N:o 97/256/EY (5) koskee myös tämän alueen osalta annettuja takuita kaudelle, joka päättyy vuonna 2000,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1734/94 seuraavasti:

1. Korvataan asetuksen nimi seuraavasti: "Neuvoston asetus (EY) N:o 1734/94, annettu 11 päivänä heinäkuuta 1994, rahoitus- ja teknisestä yhteistyöstä Länsirannan ja Gazan alueen kanssa."

2. Korvataan 1 artikla seuraavasti:

"1 artikla

1. Yhteisö tekee rahoitus- ja teknistä yhteistyötä Länsirannan ja Gazan alueen kanssa viisi vuotta kestävän kauden (1999-2003) aikana tavoitteenaan auttaa niitä saavuttamaan kestävä taloudellinen, poliittinen ja sosiaalinen kehitys. Mikäli vuoden 2000 jälkeiselle kaudelle hyväksytään uudet rahoitusnäkymät, tälle yhteistyölle myönnettävä rahoitus määritellään rahoitusnäkymien mukaisesti ja se edellyttää, että budjettivallan käyttäjä päättää sen määrästä vuosittaisen talousarviomenettelyn mukaisesti.

2. Neuvosto tarkastelee tätä asetusta 6 artiklassa tarkoitetulla tavalla riippumattomien ohjelmien arvioinnin pohjalta kahden vuoden kuluessa ja viimeistään 31 päivänä joulukuuta 2000. Arvioinnissa on otettava huomioon myös viimeaikaisin kehitys alueella ja mahdollisesti harkittava asetuksen saattamista vastaamaan rahoituksellisista ja teknisistä toimenpiteistä (MEDA) taloudellisen ja yhteiskunnallisen rakenneuudistuksen tukemiseksi Euro-Välimeri-yhteistyökumppanuuden puitteissa 23 päivänä heinäkuuta 1996 annettua neuvoston asetusta (EY) N:o 1488/96 (*).

(*) EYVL L 189, 30.7.1996, s. 1, asetus sellaisena kuin se on muutettuna asetuksella (EY) N:o 780/98 (EYVL L 113, 15.4.1998, s. 3)."

3. Muutetaan 2 artikla seuraavasti:

a) Lisätään 1 kohdan lopussa sanan "ihmisoikeuksien" jälkeen sanat:

"ja kansalaisyhteiskunnan kehittämiselle".

b) Lisätään 3 kohtaan alakohta seuraavasti:

"Edellä mainituilla hankkeilla ja toimenpiteillä pyritään muun muassa edistämään työllisyyttä ja luomaan työpaikkoja sosiaalisia palveluja parantamalla ja köyhyyttä torjumalla."

c) Korvataan 5 kohdassa sanat "miehitetyille alueille" sanoilla "Länsirannalle ja Gazan alueelle" ja 6 kohdassa sanat "miehitettyjen alueiden" sanoilla "Länsirannan ja Gazan alueen".

4. Korvataan 3 artiklassa sanat "miehitettyjen alueiden" sanoilla "Länsirannan ja Gazan alueen".

5. Muutetaan 4 artikla seuraavasti:

"4 artikla

1. Tämän asetuksen nojalla avustettavia yli 2 000 000 ecun suuruisia hankkeita ja toimenpiteitä koskevat rahoituspäätökset, jotka eivät koske pankin myöntämien lainojen korkotukia, tehdään 5 artiklassa säädetyn menettelyn mukaisesti.

2. Rahoituspäätökset teknisen yhteistyön, koulutuksen ja kaupan edistämisen yleiskattavista määrärahoista tehdään 5 artiklassa säädetyn menettelyn mukaisesti. Komissio tekee yleiskattavan määrärahan puitteissa rahoituspäätökset, joiden arvo on enintään 2 000 000 ecua.

Enintään 2 000 000 ecun suuruisia toimenpiteitä koskevista rahoituspäätöksistä ilmoitetaan 5 artiklassa tarkoitetulle komitealle järjestelmällisesti ja viipymättä ja joka tapauksessa ennen sen seuraavaa kokousta.

3. Komissio päättää 5 artiklassa säädetyn menettelyn mukaisesti tehtyjen rahoituspäätösten muuttamisesta, jos ne eivät sisällä huomattavia muutoksia eivätkä alkuperäistä maksusitoumusta yli 20 prosentilla ylittäviä lisäsitoumuksia. Komissio ilmoittaa tällaisista päätöksistä välittömästi 5 artiklassa tarkoitetulle komitealle."

6. Korvataan 5 artiklan 1 kohta seuraavasti:

"1. Komissiota avustaa neuvoston asetuksen (EY) N:o 1488/96 11 artiklan nojalla perustettu MED-komitea."

7. Korvataan 6 artiklan 1 kohta seuraavasti:

"1. Komissio seuraa tämän asetuksen mukaisen yhteistyön täytäntöönpanoa sekä antaa siitä vuosittain kirjallisen kertomuksen Euroopan parlamentille ja neuvostolle."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty . . .

Neuvoston puolesta

Puheenjohtaja

(1) EYVL C 253, 12.8.1998, s. 15.

(2) Euroopan parlamentin lausunto, annettu 16. syyskuuta 1998 (EYVL C 313, 12.10.1998, s. 66), neuvoston yhteinen kanta, vahvistettu 13. lokakuuta 1998 ja Euroopan parlamentin päätös, tehty . . . (ei vielä julkaistu virallisessa lehdessä).

(3) EYVL L 182, 16.7.1994, s. 4.

(4) EYVL L 189, 30.7.1996, s. 2, asetus sellaisena kuin se on muutettuna asetuksella (EY) N:o 780/98 (EYVL L 113, 15.4.1998, s. 3).

(5) EYVL L 102, 19.4.1997, s. 33, päätös sellaisena kuin se on muutettuna päätöksellä N:o 98/348/EY (EYVL L 155, 29.5.1998, s. 53).

NEUVOSTON PERUSTELUT

I JOHDANTO

1. Komissio toimitti 23. kesäkuuta 1998 neuvostolle ehdotuksen asetukseksi rahoitus- ja teknisestä yhteistyöstä miehitettyjen alueiden kanssa neuvoston asetuksen (EY) N:o 1734/94 muuttamisesta. Ehdotus perustuu Euroopan yhteisön perustamissopimuksen 130 w artiklaan.

2. Euroopan parlamentti antoi lausuntonsa ensimmäisessä käsittelyssä 16. syyskuuta 1998 (1).

3. Neuvosto vahvisti yhteisen kannan perustamissopimuksen 189 c artiklan mukaisesti 13 päivänä lokakuuta 1998.

II TAVOITTEET

Ottaen huomioon rauhanprosessissa vallitsevan umpikujan ja kansainvälisen taloudellisen avun merkityksen Palestiinan talouden heikkenemisen estämisessä neuvosto antoi 23. helmikuuta 1998 päätelmät, joissa hyväksyttiin periaatteessa palestiinalaishallinnolle annettavan tuen uusiminen ja kehotettiin komissiota tekemään mahdollisimman pian asiaa koskevia ehdotuksia. Neuvosto pani merkille, että komissio on tekemässä arviointia vuosia 1994-1998 koskevan avustusohjelman mukaisesti myönnetystä tuesta, ja katsoi että arvioinnista saatavat opetukset on tarkoin otettava huomioon tulevan tuen toteuttamisessa. Neuvosto on samaa mieltä komission kanssa siitä, että palestiinalaishallinnon on täysin noudatettava avoimuutta ja tuen käytön valvontaa koskevia sitoumuksiaan. Komission ehdotus vastaa siten tätä tärkeintä tavoitetta, jonka mukaan Länsirannalle ja Gazan alueelle annettavan rahoitusavun jatkamiselle on annettava oikeudelliset puitteet neuvoston päätelmät huomioon ottaen.

Asetuksessa säädetään, että sitä on tarkasteltava kahden vuoden kuluessa ja viimeistään 31 päivänä joulukuuta 2000, jotta voidaan ottaa huomioon alueella tapahtunut viimeisin kehitys, arvioida yhteistyön toteuttamista ja saattaa asetus vastaamaan MEDA-asetusta. Yhteinen kanta sisältää myös komiteamenettelyä koskevia säännöksiä, jotka mukautetaan MED-komiteaa koskeviin vastaaviin säännöksiin erityisesti alle 2 miljoonan ecun suuruisiin hankkeisiin sovellettavan menettelyn osalta. Lisäksi on tehty joitakin rahoitusavun tavoitteita ja yksityiskohtaisia sääntöjä koskevia tarkennuksia. Nimitys "miehitetyt alueet" on korvattu nimityksellä "Länsiranta ja Gazan alue".

III YHTEISEN KANNAN ERITTELY

YLEISET HUOMAUTUKSET

Rahoitusavun jatkamisen keston osalta yhteiseen kantaan on sisällytetty parlamentin pyytämä ja komission hyväksymä muutos, jonka mukaan säädetään viiden vuoden kestosta vuosiksi 1999-2003 (kahdeksan vuoden sijasta). Tämän johdosta johdanto-osaan ja vuoden 1994 asetuksen 1 artiklaan on tehty muutoksia.

Neuvosto ei sisällyttänyt yhteiseen kantaansa parlamentin tarkistuksia 4 ja 5. Neuvosto katsoi, että toimielinten välinen komiteamenettelyä koskeva keskustelu on käytävä yleisemmällä tasolla.

YKSITYISKOHTAISET HUOMAUTUKSET

Johdanto-osa

Johdanto-osan kuudes kappale muutettiin asetuksen uuden voimassaoloajan mukaiseksi.

Yhteiseen kantaan sisällytettiin parlamentin ehdottama viimeinen johdanto-osan kappale, jossa viitataan yhteisön takuun myöntämisestä Euroopan investointipankin lainoille neuvoston päätökseen N:o 97/256/EY.

1 artikla

- 1 artiklan 1 kohta

Yhteiseen kantaan sisällytetään parlamentin ehdottama tarkistus 6, jossa viitataan vuoden 2000 jälkeiselle ajalle hyväksyttäviin uusiin rahoitusnäkymiin.

- 1 artiklan 2 kohta

Neuvosto katsoi, että komission ehdotuksen tekstiä on muutettava siten, että kahden vuoden kuluttua suoritettavaa tarkastelua koskevaan säännökseen lisätään laajempi viittaus vuoden 1994 asetuksen 6 artiklassa tarkoitettuun arviointiin, koska ei ole syytä ennakoida arvioinnin tuloksia.

Parlamentin ehdottamat 4 artiklaa koskevat tarkistukset

i) 2 kohdan toinen alakohta

Komissio ei kannattanut parlamentin tarkistusta 4, jonka mukaan komissio ilmoittaa budjettivallan käyttäjälle rahoituspäätöksistä. Neuvosto noudatti komission kantaa, joka vastaa komiteamenettelyssä noudatettua tähänastista käytäntöä.

ii) 2 kohdan kolmas alakohta

Komissio ei hyväksynyt parlamentin ehdottamaa tarkistusta 4, jonka mukaan tämä alakohta on poistettava, ja neuvosto noudatti komission kantaa, koska alakohta vastaa MEDA-asetuksella perustetussa MED-komiteassa tosiasiallisesti noudatettua menettelyä (9 artiklan 5 kohta).

iii) 1 a ja 1 b kohta

Komissio ei kannattanut parlamentin pyytämiä lisäyksiä (tarkistus 5). Neuvosto noudatti komission kantaa katsoen, että yksi ehdotuksen tavoitteista on mukauttaa vuonna 1994 annettu asetus MEDA-asetuksen vastaaviin säännöksiin erityisesti MED-komitean osalta.

(1) EYVL C 313, 12.10.1998, s. 66.